LEES ALLES OOR "INSPIRITUS"
Die Latynse woord "inspirare" beteken om "asem te haal" of om "asem in te blaas". Dit is waar ons woord vir inspirasie vandaan kom: om nuwe lewe in iets in te blaas. Dis amper soos die spreekwoordelike "vuurmaak onder iemand".
Die Latynse woord "spirare" (asem) en "spiritus" (gees) is ook baie dieselfde. Dit is hoe christene die werk van die Heilige Gees verstaan: die Een wat ons lewens met Goddelike inspirasie vul.
Vir Mei 2021 is dít die inspirasie vir 'n maandlange nadenke oor die werk van die Heilige Gees in ons om aan ons 'n nuwe gees van hoop en moed te gee.
As ons met 'n kreatiewe oor luister, dan hoor ons eintlik drie woordjies in ons tema: "in + spirit + us". Die Gees is in ons. Saam skep ons moed. Een wat geïnspireer is kan baie vermag; twee nog meer… Dink net wat kan 'n gemeenskap van geïnspireerdes vermag!
Registreer onder as jy hierdie reis as deel van my digitale gemeente wil volg. Dit is waarlik 'n digitale gemeente-sonder-begrensing waar ons hoop verkondig.
Elke dag ontvang jy 'N BOODSKAP MET INSPIRASIE. Jy kan kies of jy dit saans (21:00) op jou selfoon wil ontvang, of soggens (6.30). Daar is pragtige musiek; gebede wat jy kan aflaai en hope meer op verskeie media-platvorms.
Klik gerus onder en volg ons InsSPIRITus-speellys op ons YouTube-kanaal. Kies die aaneenluister skakel en geniet die inspirerende musiek.